b"\n_START_ARTICLE_\nCa l'Arana\n_START_SECTION_\nDescripci\xc3\xb3\n_START_PARAGRAPH_\nEra una masia de tipus senyorial amb diversos m\xc3\xb2duls adossats. Tenia un aire noucentista inspirat en diverses varietats de la masia popular catalana. Era de planta baixa i pis en la seva major part, tret d'un dels m\xc3\xb2duls laterals que tenia planta i dos pisos. El segon m\xc3\xb2dul, de tipus noble, estava dignificat per tres arcades de mig punt._NEWLINE_Destacava una gran torre d'estil modernista amb un gran mirador que destacava de tots els edificis i el feien servir per passar l'estiu la fam\xc3\xadlia. Tamb\xc3\xa9 tenia uns estables per al bestiar i, al fons la casa dels masovers. Van dedicar-se a la cria del bestiar bov\xc3\xad i solien cultivar alfals i blat de moro per alimentar els animals. Tamb\xc3\xa9 cultivaven arr\xc3\xb2s que manipulaven en un gran mol\xc3\xad arrosser. Aquest important mol\xc3\xad encara es conserva i es fan gestions per recuperar-lo a causa del seu inter\xc3\xa8s muse\xc3\xadstic._NEWLINE_La masia estava envoltada de camps per la seva part posterior i quedava colgada de palmeres i d'altres arbres per la part anterior de la fa\xc3\xa7ana, que donava gaireb\xc3\xa9 a la platja.\n_START_SECTION_\nHist\xc3\xb2ria\n_START_PARAGRAPH_\nLa masia va ser constru\xc3\xafda al segle XIX a l'extensa finca propietat de Joan Salmer\xc3\xb3n i Mart\xc3\xadnez. Al seu voltant tenia una frondosa pineda que fins aleshores era un vedat de ca\xc3\xa7a. El 1919 la casa va ser comprada per Perfectino Veitez i Rodr\xc3\xadguez i el 20 de mar\xc3\xa7 del 1920 per Vicente de Arana i Mil\xc3\xa0, militar barcelon\xc3\xad. L'\xc3\xbaltim masover que va residir a la finca va ser Josep Rodr\xc3\xadguez amb la seva fam\xc3\xadlia. Ca l'Arana, amb totes les seves depend\xc3\xa8ncies, va ser enderrocat al 8 de novembre de 2001 per fer un nou tra\xc3\xa7at del riu Llobregat."